02020Q0224(01) — DA — 23.07.2020 — 001.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

Ændret ved:









▼B

FORRETNINGSORDEN FOR EUROJUST













KAPITEL I

Kollegiet

Artikel 1

Eurojusts formand og næstformænd

1. Formanden varetager sine opgaver på kollegiets vegne. I tillæg til de opgaver, der er fastlagt i Eurojustforordningens artikel 11, stk. 2, har formanden til opgave:

a) at underskrive officielle meddelelser fra kollegiet, herunder om finansielle anliggender, jf. de finansielle regler for Eurojust

b) at fastsætte sted, dato og tidspunkt for kollegiets møder, udarbejde den foreløbige dagsorden, indlede og afslutte møderne, styre debatten og føre tilsyn med den administrerende direktørs gennemførelse af de afgørelser, som kollegiet vedtager

c) at indbyde personer til at deltage i kollegiets møder

d) at forberede kollegiets arbejde, når dette varetager sine operationelle opgaver.

2. Næstformændene varetager de opgaver, der er fastlagt i Eurojustforordningens artikel 11, stk. 2, og i nærværende artikel, stk. 1, og som formanden overdrager dem. De træder i formandens sted, hvis denne er forhindret i at varetage sit hverv, jf. Eurojustforordningens artikel 11, stk. 3, og denne forretningsordens artikel 2, stk. 2.

Artikel 2

Valg af Eurojusts formand

1. Kollegiet vælger med to tredjedeles flertal blandt medlemmerne en formand blandt de nationale medlemmer, jf. Eurojustforordningens artikel 11, stk. 1.

2. Formanden indkalder til valg en måned inden udløbet af sit mandat. Fratræder formanden embedet inden udløbet af den fastsatte embedsperiode på fire år, indkalder den næstformand, der har den på det pågældende tidspunkt højeste anciennitet i tjenesten i Eurojust, med henblik på valget af formand straks til et møde i kollegiet, der afholdes senest en måned efter den dato, hvor stillingen blev ledig. I den mellemliggende periode træder den næstformand, der på det pågældende tidspunkt har den højeste anciennitet i tjenesten, eller, i tilfælde af at flere har samme anciennitet, den ældste af disse i stedet for formanden.

3. Formanden eller næstformanden åbner med indkaldelsen til mødet med henblik på valget af formand officielt perioden for indgivelse af ansøgninger. Nationale medlemmer, der ønsker at stille op til valget, meddeler dette skriftligt til forvaltningssekretariatets leder ledsaget af en motiveret ansøgning senest kl. 12.00 ti arbejdsdage forud for det møde, hvor valget skal finde sted. Forvaltningssekretariatets leder underretter ved modtagelsen af en ansøgning kollegiet om kandidatens navn. Efter fristens udløb sender forvaltningssekretariatets leder de motiverede ansøgninger til kollegiet. På kollegiets møde umiddelbart inden det møde, hvor valget finder sted, forelægger kandidaterne deres ansøgning for kollegiet.

4. Valget foregår under forsæde af formanden eller en næstformand, hvis denne ikke selv stiller op til valget, eller af det nationale medlem, der har den på det pågældende tidspunkt højeste anciennitet i tjenesten i Eurojust, eller af det ældste af de nationale medlemmer, i tilfælde af at flere har samme anciennitet i Eurojust, hvis disse ikke stiller selv op til valget.

5. Den administrerende direktør og forvaltningssekretariatets leder overværer valget. Repræsentanter for Europa-Parlamentet og Rådet kan overvære valget som observatører.

6. Formanden sikrer sig inden mødets begyndelse, at mødet er beslutningsdygtigt. Hvis et nationalt medlem ikke kan deltage i valget, kan vedkommende lade sig repræsentere eller give en fuldmagt, jf. denne forretningsordens artikel 6, stk. 3 og 4.

7. Valget sker ved hemmelig afstemning. Den administrerende direktør råber kollegiets medlemmer eller deres repræsentanter enkeltvis op for at afgive deres stemme i den protokollære rækkefølge for medlemsstaterne i Den Europæiske Union (i det følgende benævnt »EU's protokollære liste«). Europa-Kommissionens repræsentant afgiver sin stemme til sidst. Når alle kollegiets medlemmer eller deres repræsentanter har afgivet en stemme, åbner valgstyreren stemmeboksen og tæller stemmesedlerne.

8. I første runde anses den kandidat, der opnår et flertal på to tredjedele af kollegiets medlemmer, for valgt. Opnår ingen af kandidaterne et flertal på to tredjedele, afholdes der straks en anden runde mellem de to kandidater, der fik flest stemmer i første runde. Ved stemmelighed blandt tre eller flere kandidater med det højeste antal stemmer går alle disse kandidater videre til anden runde. Ved stemmelighed mellem to eller flere kandidater med det næsthøjeste antal stemmer går alle disse kandidater og den kandidat, der fik flest stemmer, videre til anden runde.

9. I anden runde anses en kandidat, der opnår et flertal på to tredjedele af kollegiets medlemmer, for valgt. Opnår ingen af kandidaterne et flertal på to tredjedele, afholdes der straks en tredje runde efter de samme regler som i stk. 8.

10. I tredje runde anses en kandidat, der opnår et flertal på to tredjedele af kollegiets medlemmer, for valgt. Opnår ingen af kandidaterne et flertal på to tredjedele, indledes straks en ny valgproces. I mellemtiden varetager den tidligere formand eller en næstformand, jf. betingelserne i stk. 2, opgaverne som formand, indtil en efterfølger er udpeget.

11. Den administrerende direktør meddeler valgresultatet. Valgprotokollen undertegnes af formanden, den administrerende direktør, forvaltningssekretariatets leder og observatørerne. Valgprotokollen skal angive antallet af tilstedeværende eller repræsenterede medlemmer af kollegiet, antallet af stemmesedler, antallet af gyldige, ugyldige og blanke stemmer, resultaterne af de afgivne stemmer pr. runde og pr. kandidat i alfabetisk orden efter efternavn og det endelige resultat.

12. Resultatet af valget af formand for Eurojust meddeles Europa-Parlamentet, Rådet, Europa-Kommissionen og medlemsstaterne.

▼M1

13. I overensstemmelse med artikel 5, stk. 2, andet afsnit, i denne forretningsorden kan kollegiets møder med henblik på valg af formand afholdes under anvendelse af tekniske midler, herunder via videokonference. Disse tekniske midler skal gøre det muligt for kollegiets medlemmer at stemme anonymt og elektronisk for at sikre fortrolighed og verificere deres deltagelse i denne proces. De øvrige bestemmelser i denne artikel finder tilsvarende anvendelse på disse møder.

▼B

Artikel 3

Valg af Eurojusts næstformænd

1. Kollegiet vælger med to tredjedeles flertal blandt medlemmerne to næstformænd blandt de nationale medlemmer, jf. Eurojustforordningens artikel 11, stk. 1.

2. Formanden indkalder til valg en måned inden udløbet af en næstformands mandat. Fratræder en næstformand embedet inden udløbet af den fastsatte embedsperiode på fire år, indkalder formanden med henblik på valg af en næstformand straks til et møde i kollegiet, der afholdes senest en måned efter den dato, hvor stillingen blev ledig. I den mellemliggende periode erstattes næstformanden ikke.

3. ►M1 Proceduren for valg af formand i denne forretningsordens artikel 2, stk. 3-13, finder tilsvarende anvendelse på valg af næstformænd, jf. dog nærværende artikels stk. 4. ◄

4. Opnår ingen af kandidaterne et flertal på to tredjedele af kollegiets medlemmer i den anden runde, afholdes der straks en tredje runde for med simpelt flertal at vælge kandidaten med det højeste antal stemmer. Ved stemmelighed i tredje runde anses den kandidat, som har den højeste anciennitet i tjenesten i Eurojust, for valgt. I tilfælde af afbrydelser i tjenesteperioden i Eurojust tager kollegiet kun tjenesteperioden umiddelbart inden det pågældende valg i betragtning.

Artikel 4

Afskedigelse af Eurojusts formand og næstformænd

1. Hvis formanden eller en næstformand ikke længere opfylder betingelserne for varetagelsen af sit hverv, kan den pågældende afskediges af kollegiet på forslag af en tredjedel af dets medlemmer, jf. Eurojustforordningens artikel 11, stk. 6. Afgørelsen træffes ved hemmelig afstemning. Afgørelsen vedtages med et flertal på to tredjedele af medlemmerne, hvor den pågældende formand eller næstformand ikke medregnes.

2. Den pågældende formand eller næstformand modtager en kopi af anmodningen om afskedigelse og giver møde for kollegiet, inden dette træffer afgørelse om afskedigelsen.

3. Hvis kollegiet træffer afgørelse om afskedigelse af formanden eller en næstformand, indkaldes der straks til valg, jf. denne forretningsordens artikel 2 eller 3.

4. Europa-Parlamentet, Rådet, Europa-Kommissionen og medlemsstaterne underrettes om afskedigelsen af en formand eller en næstformand for Eurojust.

Artikel 5

Kollegiets møder

1. Kollegiet holder mindst et møde om måneden, jf. Eurojustforordningens artikel 13, stk. 2. Tid og sted for kollegiets møder fastsættes med kollegiets vedtagelse af en mødekalender i en årlig afgørelse. Når omstændighederne kræver det, og forudsat at flertallet af kollegiets medlemmer ikke gør indsigelse, kan formanden ændre datoen eller starttidspunktet for møderne og underrette kollegiet herom. Kollegiet afholder yderligere møder på formandens initiativ, på Europa-Kommissionens anmodning for at drøfte kollegiets administrative opgaver eller på anmodning af mindst en tredjedel af dets medlemmer.

2. Kollegiets møder finder sted på Eurojusts hjemsted. Kollegiet kan undtagelsesvis beslutte at holde et møde et andet sted på formandens forslag, hvis det er behørigt begrundet.

▼M1

I tilfælde af ekstraordinære begivenheder eller omstændigheder, som kollegiets medlemmer ikke har indflydelse på (force majeure), og når kollegiet ikke kan mødes under opfyldelse af kravene i dette stykke i forretningsordenen, kan kollegiet i overensstemmelse med artikel 7 i denne forretningsorden beslutte at afholde møder under anvendelse af tekniske midler, herunder via videokonference. En beslutning fra kollegiet fastsætter varigheden af dette tiltag. Kollegiets beslutning kan forlænges, for så vidt som de ekstraordinære begivenheder eller omstændigheder (force majeure) varer ved. Sådanne møder i kollegiet kan afholdes, forudsat at de tilgængelige tekniske midler giver kollegiets medlemmer mulighed for at blive identificeret og deltage i drøftelserne, idet forhandlingernes kollegialitet sikres. Bestemmelserne i denne forretningsordens artikel 5 og 6 finder tilsvarende anvendelse på disse møder.

▼B

3. Under formandens og næstformændenes fravær leder det nationale medlem, der har den højeste anciennitet i tjenesten i Eurojust, kollegiets møder.

4. Kollegiets møder er ikke offentlige, og drøftelserne er fortrolige. Kollegiet kan beslutte at træde sammen for at holde et møde, hvor deltagelsen kan være begrænset.

5. Deltagelse af personer, der ikke er medlemmer af kollegiet, i kollegiets møder:

a) Den administrerende direktør deltager i kollegiets møder, som afholdes med henblik på varetagelse af dets forvaltningsopgaver, og kan af formanden indbydes til at deltage i kollegiets møder, hvor operationelle spørgsmål drøftes, i begge tilfælde uden stemmeret.

b) Formanden kan indbyde enhver, hvis synspunkt kan være af interesse, navnlig forbindelsesanklagere fra tredjelande, der udstationeret hos Eurojust, til at overvære kollegiets møder som observatør uden stemmeret.

c) Formanden vurderer dagsordenen for kollegiets møder med henblik på at indkredse spørgsmål, som er af relevans for Den Europæiske Anklagemyndigheds udøvelse af sine opgaver. Formanden indbyder en repræsentant for Den Europæiske Anklagemyndighed til at deltage i de pågældende møder uden stemmeret. Formanden stiller de relevante bilag til dagsordenen til rådighed for repræsentanten for Den Europæiske Anklagemyndighed.

d) Kollegiets medlemmer kan, hvis det er relevant, undtagelsesvis bistås af rådgivere eller eksperter. Et medlem af kollegiet, der anmoder om bistand fra rådgivere eller eksperter, underretter formanden om navnene på disse rådgivere eller eksperter mindst ti arbejdsdage inden kollegiets møde med angivelse af det dagsordenspunkt, som de skal indbydes til at deltage i. Formanden underretter kollegiets medlemmer skriftligt og træffer under hensyntagen til eventuelle indsigelser afgørelse om, hvorvidt der skal sendes en indbydelse.

6. Formanden udarbejder den foreløbige dagsorden for hvert møde i kollegiet. På den foreløbige dagsorden opføres de punkter, som medlemmerne af kollegiet har anmodet om at få sat på dagsordenen, og de punkter, som formanden, bestyrelsen og den administrerende direktør finder relevante.

7. Den foreløbige dagsorden fremsendes af forvaltningssekretariatet sammen med de relevante dokumenter til kollegiets medlemmer senest fem arbejdsdage inden mødet. Når der indkaldes til et yderligere møde, kan den foreløbige dagsorden fremsendes 24 timer inden mødet. Kun de punkter, for hvilke de relevante dokumenter er blevet stillet til rådighed, optages på den foreløbige dagsorden til afgørelse. Formanden kan fastsætte vejledende tidsfrister for drøftelserne af de enkelte punkter på dagsordenen og begrænse antallet af indlæg og taletiden.

8. Ved begyndelsen af hvert møde godkender kollegiet dagsordenen. Hastesager og sager, der ikke er opført på den foreløbige dagsorden, kan drøftes og afgøres efter aftale med kollegiets medlemmer. Kollegiet kan også træffe afgørelse om anvendelse af skriftlige procedurer eller forberedende høringsprocedurer i henhold til denne forretningsordens artikel 7 og 8.

9. Formanden underretter kollegiet om alle spørgsmål af interesse for det, jf. Eurojustforordningens artikel 11, stk. 2, litra b). Oplysninger kan sendes skriftligt til kollegiets medlemmer af forvaltningssekretariatet. Efter anmodning fra et medlem af kollegiet optages et punkt til orientering på dagsordenen for kollegiet med henblik på overvejelse.

10. Kollegiets medlemmer kan stille spørgsmål af almen interesse til den administrerende direktør inden for dennes ansvarsområde. Den administrerende direktør afgiver svar på først mulige møde i kollegiet efter modtagelsen af spørgsmålet/spørgsmålene.

Artikel 6

Beslutningsdygtighed og afstemningsregler

1. Kollegiet er beslutningsdygtigt, når to tredjedele af dets medlemmer er til stede. Er et nationalt medlem ikke til stede, tages der i vurderingen af beslutningsdygtighed hensyn til tilstedeværelsen af vedkommendes stedfortræder eller en assistent med den status, der er omhandlet i Eurojustforordningens artikel 7, stk. 4.

2. Kan kravet om beslutningsdygtighed ikke opfyldes, fortsætter formanden mødet, men der træffes ingen formelle afgørelser. De relevante punkter på dagsordenen kan behandles på det følgende møde i kollegiet eller ved skriftlig procedure, jf. denne forretningsordens artikel 7.

3. Et nationalt medlem, som ikke kan deltage i et møde i kollegiet og ikke er repræsenteret af en stedfortræder eller en assistent med den status, der er omhandlet i Eurojustforordningens artikel 7, stk. 4, kan give et andet nationalt medlem fuldmagt til at stemme på sine vegne. Der accepteres højst én stemmefuldmagt pr. nationalt medlem.

4. Et nationalt medlem, der gør brug af at stemme ved fuldmagt, oplyser skriftligt forvaltningssekretariatet om fuldmagtshaverens identitet, de punkter på dagsordenen, som fuldmagten gælder for, og eventuelle begrænsninger af stemmefuldmagten. Stemmefuldmagten er kun gyldig på det møde, for hvilket den er givet.

5. Kollegiet kan træffe afgørelse om et spørgsmål, når formanden anser det for tilstrækkeligt behandlet.

6. Medmindre andet er fastsat, og såfremt der ikke kan opnås konsensus, træffer kollegiet sine beslutninger med et flertal af sine medlemmer, jf. Eurojustforordningens artikel 14, stk. 1.

7. Der er opnået konsensus, hvis ingen af kollegiets medlemmer udtrykkeligt gør indsigelse. Kollegiet foretager kun afstemning, når formanden konstaterer manglende konsensus. Flertallet af kollegiets medlemmer fastsættes på grundlag af kollegiets sammensætning, jf. Eurojustforordningens artikel 10, stk. 1.

8. Hvert medlem af kollegiet har én stemme, jf. Eurojustforordningens artikel 14, stk. 2. Hvis et medlem ikke er til stede, har stedfortræderen stemmeret efter de i Eurojustforordningens artikel 7, stk. 7, fastsatte betingelser. Hvis stedfortræderen ikke er til stede, skal assistenten også have stemmeret efter de i Eurojustforordningens artikel 7, stk. 7, fastsatte betingelser.

9. Medmindre andet er fastsat i denne forretningsorden, foregår afstemning ved håndsoprækning eller, hvis afstemning ved håndsoprækning anfægtes, ved navneopråb. Kollegiet kan på formandens forslag eller efter anmodning fra en tredjedel af kollegiets medlemmer beslutte at stemme ved hemmelig afstemning. Formanden noterer fordelingen af de afgivne stemmer. Et mindretalssynspunkt, der er kommet til udtryk, føres til protokols, hvis det pågældende medlem af kollegiet anmoder herom.

Artikel 7

Skriftlig procedure

1. I hastetilfælde, når en afgørelse ikke kan udsættes og er påkrævet, inden kollegiet kan indkaldes, kan formanden anmode om anvendelse af skriftlig procedure. Der kan også anvendes skriftlige procedurer til spørgsmål, der allerede er behandlet af kollegiet, jf. denne forretningsordens artikel 5, stk. 8, og artikel 6, stk. 2.

2. Formanden giver kollegiets medlemmer mindst tre arbejdsdage til besvarelse fra datoen for den elektroniske fremsendelse af udkastet til afgørelse. I undtagelsestilfælde kan formanden fastsætte en kortere frist.

3. Et forslag til afgørelse, der skal træffes ved skriftlig procedure, kan ikke ændres, og det godkendes eller forkastes i sin helhed. Hvis der ikke er modtaget svar inden udløbet af den fastsatte frist, anses det pågældende medlem af kollegiet for at have afholdt sig fra at stemme.

4. En afgørelse er vedtaget, når mindst to tredjedele af kollegiets medlemmer har svaret skriftligt, og det krævede stemmeflertal er nået.

5. I tilfælde, hvor kravet om beslutningsdygtighed eller stemmeflertal ikke er opfyldt, kan formanden indlede den skriftlige procedure på ny eller forelægge spørgsmålet på kollegiets næste møde.

6. Formanden fastslår, at den skriftlige procedure er afsluttet. Der sendes meddelelse herom til kollegiets medlemmer.

Artikel 8

Forberedende høringsprocedure

1. Formanden kan i forbindelse med forberedelsen af kollegiets drøftelser indlede en forberedende høringsprocedure med brug af elektroniske midler. Kollegiets medlemmer får de nødvendige oplysninger.

2. De forberedende høringsprocedurer varer syv arbejdsdage, medmindre formanden træffer anden afgørelse på grund af sagens hastende karakter. Efter fristens udløb udsender forslagets initiativtager et revideret dokument, der afspejler kollegiets medlemmers bemærkninger, til overvejelse af kollegiet.

Artikel 9

Arbejdsgrupper

1. Kollegiet kan nedsætte arbejdsgrupper, der skal rådgive og stille ekspertise til rådighed for kollegiet.

2. Disse arbejdsgruppers mandat, sammensætning og praktiske funktion fastlægges ved en gennemførelsesafgørelse fra kollegiet.







KAPITEL II

Bestyrelsen

Artikel 10

Bestyrelsens sammensætning

1. I overensstemmelse med Eurojustforordningens artikel 16, stk. 4, udpeges to andre medlemmer af kollegiet ud over formanden eller næstformændene som medlemmer af bestyrelsen efter et toårigt rotationssystem.

2. Den rotationsrækkefølge, hvori de to medlemmer af kollegiet udpeges til medlemmer af bestyrelsen, baseres på EU's protokollære liste. Kollegiet trækker lod om, hvilken medlemsstat der skal være først i rotationssystemet på listen.

3. Repræsentanten for den første udpegede medlemsstat og den derpå umiddelbart følgende på EU's protokollære liste er medlemmer af bestyrelsen for en toårig periode.

4. Ved udløbet af denne toårige periode udnævnes de nationale medlemmer fra de næste to medlemsstater i henhold til EU's protokollære liste til medlemmer af bestyrelsen for den næste toårige periode, medmindre et sådant nationalt medlem udøver hvervet som formand eller næstformand, i hvilket tilfælde det nationale medlem af den næste medlemsstat på EU's protokollære liste udpeges.

5. Hvis embedsperioden for et medlem af kollegiet ophører inden udløbet af en toårig periode i bestyrelsen, udpeges det nyudnævnte nationale medlem fra samme medlemsstat for resten af denne toårige periode. Når embedsperioden for et nationalt medlem ophører, og der endnu ikke er udpeget et nyt nationalt medlem, udpeges dennes stedfortræder, indtil der udpeges et nyt nationalt medlem, eller for resten af denne toårige periode.

6. Intet nationalt medlem kan sidde i bestyrelsen i to på hinanden følgende mandatperioder undtagen som formand eller næstformand.

Artikel 11

Bestyrelsens funktionsmåde

1. Formanden er formand for bestyrelsen i overensstemmelse med Eurojustforordningens artikel 16, stk. 5. I tilfælde af formandens fravær eller manglende tilgængelighed varetages formandskabet af den næstformand, der på det pågældende tidspunkt har den højeste anciennitet i tjenesten, eller, i tilfælde af at flere har samme anciennitet, den ældste af disse. I tilfælde af næstformændenes fravær eller manglende tilgængelighed ledes bestyrelsen af det nationale medlem af bestyrelsen, der på det pågældende tidspunkt har den højeste anciennitet i tjenesten. Bestyrelsens medlemmer deltager i princippet personligt i møderne. Bestyrelsens medlemmer kan undtagelsesvis deltage i et bestyrelsesmøde via videokonference.

2. Bestyrelsen mødes mindst en gang om måneden, jf. Eurojustforordningens artikel 16, stk. 7. Derudover afholder den møder på formandens initiativ, på Kommissionens anmodning eller på anmodning af mindst to af sine øvrige medlemmer. Tid og sted for bestyrelsens møder fastsættes med vedtagelse af en årlig afgørelse om en mødekalender.

3. I overensstemmelse med Eurojustforordningens artikel 16, stk. 4, deltager den administrerende direktør i bestyrelsens møder, men har ikke stemmeret. Formanden kan indbyde enhver, hvis synspunkt kan være af interesse, eller andre medlemmer af forvaltningen til at overvære kollegiets møder som observatør uden stemmeret.

4. Formanden sender dagsordenen for alle bestyrelsens møder til en repræsentant for Den Europæiske Anklagemyndighed og hører repræsentanten om, hvorvidt denne har brug for at deltage i møderne. Formanden indbyder en repræsentant for Den Europæiske Anklagemyndighed til at deltage i bestyrelsesmøder uden stemmeret, når der drøftes spørgsmål, som er af relevans for Den Europæiske Anklagemyndigheds virke, jf. Eurojustforordningens artikel 16, stk. 8.

5. For at mødet er beslutningsdygtigt, kræves det, at mindst tre medlemmer af bestyrelsen er til stede, herunder via videokonference. Hvis mødet ikke er beslutningsdygtigt, bringer formanden mødet til ophør og indkalder til et andet møde inden for fem arbejdsdage uden særlige krav om beslutningsdygtighed.

6. Formanden udarbejder den foreløbige dagsorden for bestyrelsen i samråd med dets medlemmer og den administrerende direktør. Den foreløbige dagsorden fremsendes til deltagerne senest fem arbejdsdage inden mødet ledsaget af de relevante dokumenter. Bestyrelsen vedtager dagsordenen ved mødets begyndelse. Hastesager og sager, der ikke er opført på den foreløbige dagsorden, kan drøftes og afgøres efter aftale med bestyrelsens medlemmer.

7. I hastetilfælde kan formanden anmode om anvendelse af en skriftlig procedure, når en afgørelse ikke kan udsættes og er påkrævet, inden bestyrelsen kan indkaldes. Formanden giver medlemmerne af bestyrelsen mindst tre arbejdsdage til besvarelse fra datoen for den elektroniske fremsendelse af udkastet til afgørelse. I undtagelsestilfælde kan formanden fastsætte en kortere frist for sådanne svar. En afgørelse vedtages, når et flertal af medlemmerne af bestyrelsen har svaret skriftligt.

8. I overensstemmelse med Eurojustforordningens artikel 16, stk. 5, træffer bestyrelsen sine afgørelser med et flertal af sine medlemmer, og stemmerne afgives ved håndsoprækning. Hvert medlem har én stemme. Ved stemmelighed er formandens stemme afgørende.

9. I overensstemmelse med Eurojustforordningens artikel 16, stk. 2, kan bestyrelsen rådføre sig med kollegiet, når den udfører sine opgaver. Formanden udarbejder mindst kvartalsrapporter til kollegiet om bestyrelsens virksomhed og afgørelser.

10. Repræsentanter for Europa-Kommissionen og Den Europæiske Anklagemyndighed deltager i bestyrelsens møder uden omkostninger for Eurojust.







KAPITEL III

Andre bestemmelser vedrørende kollegiet og bestyrelsen

Artikel 12

Interesseerklæringer, interessekonflikter, oplysningspligt og tvistbilæggelse

1. Alle medlemmer af kollegiet, stedfortrædere og assistenter, der har den status, der er omhandlet i Eurojustforordningens artikel 7, stk. 4 og 7, udfylder ved tiltræden af tjenesten en interesseerklæring i det format, der er fastsat i den etiske kodeks, og som skal vedtages ved en gennemførelsesafgørelse vedtaget af kollegiet. Enhver ændring af indholdet i disse interesseerklæringer skal foretages hurtigst muligt og senest en måned efter en sådan ændring for at sikre, at erklæringerne er ajourført. Personoplysninger i interesseerklæringerne behandles i overensstemmelse med forordning (EF) nr. 2018/1725 og databeskyttelsesbestemmelserne i Eurojustforordningen.

2. Med forbehold af gældende national ret underretter alle medlemmer af kollegiet, stedfortrædere og assistenter straks formanden om eventuelle faktiske eller opfattede interessekonflikter, der opstår i forbindelse med udøvelsen af deres drifts- eller ledelsesopgaver. Stedfortræderne og assistenterne gør dette gennem deres respektive nationale medlemmer. I operationelle spørgsmål informerer de nationale medlemmer desuden, og inden formanden underrettes, straks de øvrige nationale medlemmer, der i en given sag berøres eller risikerer at blive berørt af sådanne interessekonflikter.

3. Alle medlemmer af kollegiet, stedfortrædere og assistenter undgår enhver situation, der kan give anledning til en konflikt af personlig interesse, eller som kan opfattes som sådan. De må ikke være involveret i behandlingen af en operationel sag, hvor en interessekonflikt eller opfattelsen af en interessekonflikt foreligger. De må ikke optræde eller udtrykke sig på en måde, der indvirker negativt på offentlighedens opfattelse af deres upartiskhed.

4. Alle medlemmer af kollegiet, stedfortrædere og assistenter underretter formanden om ethvert spørgsmål, der kan have negativ indvirkning på Eurojusts omdømme eller interesser. Stedfortræderne og assistenterne gør dette gennem deres respektive nationale medlemmer.

5. Formanden overvejer, hvilke yderligere skridt der skal tages i alle de tilfælde, der er nævnt i stk. 1-4, i overensstemmelse med de etiske regler, der er omhandlet i stk. 1.

6. Opstår der en tvist mellem to eller flere medlemmer af kollegiet i forbindelse med udøvelsen af deres opgaver, kan de berørte personer underrette formanden, som kan indkalde kollegiet til møde med henblik på behandling af sagen.

Artikel 13

Forvaltningssekretariatet

1. Kollegiet og bestyrelsen bistås af et forvaltningssekretariat, der arbejder i samråd med formanden.

2. Forvaltningssekretariatet deltager blandt andet i kollegiets og bestyrelsens møder, fører protokol og udarbejder sammenfatninger af resultaterne af disse møder og fører fortegnelser over kollegiets og bestyrelsens virksomhed.

Artikel 14

Protokol for kollegiets og bestyrelsens møder

1. Protokollen for kollegiets og bestyrelsens møder skal mindst indeholde navnene på deltagerne, en rapport om drøftelserne og de vedtagne beslutninger.

2. Formanden sender udkastene til protokol for kollegiets og bestyrelsens møder til medlemmerne af henholdsvis kollegiet og bestyrelsen til vedtagelse. Efter protokollens vedtagelse underskrives den af formanden og lederen af forvaltningssekretariatet og henlægges i det arkiv, der føres af forvaltningssekretariatet. Protokollen for bestyrelsens møder sendes til kollegiet til orientering.

3. Forvaltningssekretariatet udarbejder et sammendrag af resultatet af bestyrelsens møder, som skal godkendes af formanden og offentliggøres i overensstemmelse med Eurojustforordningens artikel 74, stk. 4.







KAPITEL IV

Den administrerende direktør

Artikel 15

Den administrerende direktør

1. I overensstemmelse med Eurojustforordningens artikel 17, stk. 2, udnævnes den administrerende direktør af kollegiet på grundlag af en liste over kandidater foreslået af bestyrelsen efter en åben og gennemsigtig udvælgelsesprocedure.

2. Bestyrelsen foreslår kollegiet at nedsætte en udvælgelseskomité for proceduren for udnævnelse af den administrerende direktør. Udvælgelseskomitéen består af to nationale medlemmer og en repræsentant for Europa-Kommissionen.

3. Hvis det er relevant, og efter en afgørelse truffet af kollegiet, kan en person med relevant erfaring med besættelse af ledende stillinger deltage i udvælgelseskomitéen uden stemmeret.

4. Udvælgelseskomitéen kan foreslå kollegiet, hvordan indkaldelsen af ansøgninger skal foregå, og beslutte, hvor mange kandidater der skal interviewes i forbindelse med indkaldelsen.

5. Udvælgelseskomitéen indkalder kandidaterne til samtale og underretter bestyrelsen om resultatet af sine drøftelser. Bestyrelsen forelægger kollegiet en liste over kandidater med indstilling af den kandidat, der skal udvælges.

6. Kollegiet udnævner den administrerende direktør med et flertal af sine medlemmer, hvis der ikke kan opnås konsensus. Afgørelsen træffes ved hemmelig afstemning.

7. Bestyrelsen vedtager gennemførelsesbestemmelser for procedurerne for udvælgelse og udnævnelse, kontraktfornyelse, opsigelse af kontrakten, prøvetid og årlig resultatbedømmelse af den administrerende direktør.







KAPITEL V

Afsluttende bestemmelser

Artikel 16

Overgangsbestemmelser for valg af to nationale medlemmer for den første toårige periode efter bestyrelsens nedsættelse

1. I den første toårige periode efter bestyrelsens nedsættelse vælger kollegiet to nationale medlemmer ud over formanden og næstformændene som medlemmer af bestyrelsen.

2. De to kandidater, der får det største antal stemmer, anses for valgt. Ved stemmelighed mellem kandidater, der kommer på andenpladsen, anses den kandidat, der på det pågældende tidspunkt har den højeste anciennitet i tjenesten i Eurojust, for valgt. I tilfælde af afbrydelser i tjenesteperioden i Eurojust tager kollegiet kun tjenesteperioden umiddelbart inden det pågældende valg i betragtning.

3. Den lodtrækning, der er omhandlet i denne forretningsordens artikel 10, stk. 2, skal finde sted umiddelbart efter, at de to deri omhandlede nationale medlemmer er valgt. De nationale medlemmer, der repræsenterer de to udpegede medlemsstater, varetager deres opgaver som medlemmer af bestyrelsen ved udløbet af mandatet for de to valgte nationale medlemmer, medmindre de i mellemtiden er blevet valgt til formand eller næstformand, i hvilket tilfælde det nationale medlem af den næste medlemsstat på EU's protokollære liste udpeges.

Artikel 17

Personoplysninger

Denne forretningsorden suppleres med en særskilt forretningsorden for behandling og beskyttelse af personoplysninger.

Artikel 18

Ændring af denne forretningsorden

1. Kollegiet kan ændre denne forretningsorden efter samme procedure for dens vedtagelse på forslag fra bestyrelsen eller en tredjedel af kollegiets medlemmer.

2. Enhver ændring af denne forretningsorden skal ske på grundlag af et flertal på to tredjedele af dets medlemmer. Hvis der ikke kan opnås enighed med et flertal på to tredjedele, træffes afgørelsen med simpelt flertal på kollegiets næste møde.

Artikel 19

Offentliggørelse og ikrafttræden

Eurojusts forretningsorden træder i kraft på dagen for vedtagelsen.

Forretningsordenen offentliggøres i Den Europæiske Unions Tidende.